
Til

udvalgets medlemmer og stedfortrædere 

samt de danske repræsentanter i Konventet

Resumé af møder for de nationale 

parlamentarikere den 11.-13. juni 2003


Kort resumé:

Konventssamlingen 11.-13. juni 2003 var præget af Præsidiets fortsatte bestræbelser på at opnå konsensus om en endelig forfatningstekst, der kunne præsenteres for Det Europæiske Råd i Thessaloniki den 20. juni. I denne Info-note beskrives den del af konsultations- og forhandlingsprocessen, der involverede repræsentanterne fra de nationale parlamenter. Et par af møderne var fællesmøder for repræsentanterne fra de nationale parlamenter (NP) og fra

Europa-Parlamentet (EP). 


Diskussionen på NP-mødet onsdag den 11. juni kl. 16.30 drejede sig især om, hvorvidt man skulle prøve at finde frem til en fælles holdning til Præsidiets seneste udspil, eller om man skulle gå til et fællesmøde med EP. 


Fællesmødet for NP og EP onsdag den 11. juni kl. 17 endte med, at der blev nedsat en lille arbejdsgruppe, som skulle prøve at finde frem til nogle punkter, parlamentarikerne kunne være enige om.


På det følgende fællesmøde for NP og EP torsdag den 12. juni kl. 9 blev der forelagt et fælles positionspapir, som var udarbejdet af Van der Linden og 

Andrew Duff. Det er vedhæftet denne Info-note som bilag. En række nationale parlamentarikere tog afstand fra flere punkter i positionspapiret.


De gentog denne modstand på NP-mødet med Giscard d'Estaing torsdag den 12. juni kl. 11, mens andre nationale parlamentarikere anbefalede papiret. 

I et brev til konventsformanden blev positionspapirets principper udmøntet i 12 konkrete ændringsforslag, hvoraf 4 kan genfindes i det endelige forfatningsforslag, som blev vedtaget ved konsensus på det afsluttende konventsmøde fredag den 13. juni.



Konventssamlingen 11.-13. juni 2003 var præget af Præsidiets fortsatte bestræbelser på at opnå konsensus om det endelige forslag fra Det Europæiske Konvent til en forfatningstekst, der kunne præsenteres for Det Europæiske Råd i Thessaloniki den 20. juni. Drøftelserne foregik på grundlag af CONV 797/03 af 1. juni 2003, som findes på Konventets hjemmeside. I forbindelse med konsensusbestræbelserne blev der – udover plenummøderne, som er resumeret i en særskilt Info-note – holdt en række møder, hvori repræsentanterne fra de nationale parlamenter deltog. Flere af disse møder var fællesmøder med repræsentanterne fra Europa-Parla​men​tet. En række af deltagerne fremkom med synspunkter på det reviderede forslag fra Præsidiet vedrørende institutionerne, som var indeholdt i CONV 797/03. Da det endelige resultat er kommenteret i en særskilt Info-note, er disse synspunkter ikke i større omfang refereret i indeværende Info-note, der koncentrerer sig om at beskrive konsultations- og forhandlingsprocessen på den konventssamling, hvor der blev opnået konsensus om forfatningens første del.

NP-møde onsdag den 11. juni kl. 16.30

Mødeleder var grækeren Marietta GIANNAKOU, som bad formanden for den nedsatte arbejdsgruppe om at gennemgå det dokument, arbejdsgruppen havde udarbejdet, punkt for punkt.

René VAN DER LINDEN fra Holland gennemgik hovedpunkterne i det dokument, der var udarbejdet, og som er optrykt som bilag til Info-note I 291, hvori NP-møderne på forrige konventssamling er resumeret. 

Hubert HAENEL fra det franske senat slog endnu engang til lyd for, at man i dokumentet fra de nationale parlamenter skulle medtage noget om disses kollektive rolle i forbindelse med overvågningen af nærhedsprincippet, og foreslog ligeledes,  at man gav COSAC en mere fremtrædende placering i protokollen vedrørende de nationale parlamenters rolle. 

Jürgen MEYER fra Tyskland anbefalede, at man koncentrerede sig om 2-3 vigtige punkter. Han opfordrede endnu engang til, at repræsentanterne for de nationale parlamenter bakkede op om det forslag om et borgerinitiativ, som han havde fremsat. 

Lord TOMLINSON kunne ikke se nytten i at drøfte det gamle dokument fra Van der Lindens arbejdsgruppe, som var fremsendt til Præsidiet uden bemyndigelse fra gruppen af nationale parlamentarikere. Han foreslog, at man i stedet brugte tiden på at diskutere det nye udkast fra Præsidiet. Han opfattede den foreslåede artikel 24, stk. 4, som en alvorlig trussel mod de nationale parlamenter, idet den åbner op for forfatningsrevisioner, som de nationale parlamenter ikke skal ratificere, men blot orienteres om. I en replik til Hubert Haenel sagde Lord Tomlinson, at det reformerede COSAC burde være uden deltagelse fra Europa-Parlamentet, som han mente havde domineret det nuværende COSAC alt for meget. 

Der udviklede sig en heftig diskussion om, hvorvidt de nationale parlamentarikere skulle fortsætte deres møde med henblik på at nå frem til en fælles holdning til Præsidiets seneste udspil, eller om man skulle gå til et fællesmøde med repræsentanterne fra Europa-Parlamentet. Lord TOMLINSON og John BRUTON gik ind for det første og fik støtte fra Gisela STUART, som sagde, at når hun skulle repræsentere de nationale parlamentarikere på det kommende præsidiemøde, måtte hun vide, hvad deres holdning var. En anden gruppe gik ind for at afbryde de nationale parlamentarikeres møde og gå til det fælles møde med repræsentanterne fra Europa-Parlamentet, som man selv have bedt om. Talsmænd for dette synspunkt var Peter ALTMAIER fra Tyskland, Josep BORRELL fra Spanien og Valdo SPINI fra Italien. 

Mødelederen Marietta GIANNAKOU afskar yderligere diskussion ved at sige, at nu gik formandskabet til møde med MEP-erne; så måtte medlemmerne selv om, hvorvidt de ville deltage. 

Fællesmøde for NP og EP onsdag den 11. juni kl. 17

Til dette fællesmøde fik de nationale parlamentarikeres medarbejdere ikke adgang. Mødet endte med, at man nedsatte en lille arbejdsgruppe, som i løbet af aftenen og natten skulle prøve at finde frem til nogle punker, som de nationale parlamentarikerne og europaparlamentarikerne kunne være enige om.

Fællesmøde for NP og EP torsdag den 12. juni kl. 9

Mødelederen Marietta GIANNAKOU oplyste, at den nedsatte arbejdsgruppe var nået frem til et fælles positionspapir, som var udarbejdet af Van der Linden og Andrew Duff. 

René VAN DER LINDEN redegjorde for de syv punkter, den nedsatte arbejdsgruppe var nået frem til (se herom nedenfor). Derefter var der en diskussionsrunde. De fleste, der tog ordet, begyndte med at sige, at de i store træk var enige i det, Van der Linden havde forelagt, men … – og så nævnte de 2-3 punkter, de ikke var enige i. 

Olivier DUHAMEL (EP) argumenterede for, at man burde have en tilbagefaldsklausul, hvis regeringsrepræsentanterne afviste kravet om, at der skulle kunne træffes beslutninger med kvalificeret flertal inden for udenrigspolitikken. Dette blev støttet af Frans TIMMERMANS fra det hollandske parlament, som i den forbindelse anbefalede den model, der var foreslået af Kommissionens repræsentanter i Konventet. 

Anne VAN LANCKER (EP) spurgte, hvordan socialisterne skulle kunne tilslutte sig resultatet, hvis der ikke var forbedringer på det sociale område. Hun fik støtte fra Johannes VOGGENHUBER (EP).

Henrik Dam KRISTENSEN forlangte at få forelagt en tekst, som han kunne tage stilling til, hvis nogen skulle udtale sig på hans vegne. Ganske vist lød det meste af det, Van der Linden havde sagt i sit mundtlige oplæg, ret fornuftigt, men ”djævelen ligger i detaljen”. Senere under mødet blev Dam Kristensens krav imødekommet, idet der blev cirkuleret en engelsk udgave af det fælles positionspapir, arbejdsgruppen var nået frem til. Dette positionspapir er vedhæftet denne Info-note som bilag. 

Peter ALTMAIER fra Bundesrat slog til lyd for, at man koncentrerede sig om at foreslå 2-3 væsentlige ændringer til Præsidiets seneste udspil. Dette synspunkt fik støtte fra Elmar BROK (EP), som foreslog, at man lod være med at medtage noget om forfatningens tredje del, som man vil få mulighed for at diskutere i juli. 

Sören LEKBERG fra den svenske riksdag gjorde opmærksom på, at han ikke kunne stå bag alle de forslag, der fandtes i Van der Lindens papir. Han var f.eks. imod ”passerellen”
 i artikel 24, stk. 4, og var ligledes bekymret ved at medtage Jürgen Meyers idé om et borgerinitiativ. Det sidste synspunkt fik støtte fra Lord TOMLINSON fra det britiske overhus, som henviste professor Meyer til at indsamle underskrifter på sit forslag. 

Mødelederen GIANNAKOU sagde, at man måtte sige ja eller nej til positions​papiret som helhed. Det fik Kimmo KILJONEN fra det finske parlament til at replicere, at så måtte han sige nej. Han var bange for, at "passerellen" ville give Det Europæiske Råd for stor magt. 

Carlos CARNERO (EP) bad præsidiemedlemmerne om at fremføre et ønske om, at Konventet skulle være repræsenteret på regeringskonferencen, hvilket fik støtte fra Valdo SPINI. 

Ben FAYOT forslog endnu engang, at man slettede Det Europæiske Råd fra listen i artikel 18 over institutioner. Dette synspunkt fik støtte fra Jan Jacob DIJK fra det hollandske parlament. 

Hanja MAIJ-WEGGEN (EP) argumenterede for, at der – som foreslået i punkt 7 i positionspapiret – ikke bør kunne gennemføres europæisk lovgivning uden godkendelse fra Europa-Parlamentet. 

Jens-Peter BONDE (EP) pegede på, at der i papiret fra Van der Linden ikke var noget for de nationale parlamenter, men en masse for Europa-Parlamentet. Han betegnede det som absurd, at Præsidiet ikke ville medtage hans tekst vedrørende gennemsigtighed, som havde fået 190 underskrifter.

Den sidste taler var Klaus HÄNSCH (EP), som opfordrede samtlige tilstedeværende til at acceptere det fælles positionspapir, således at han sammen med Méndez de Vigo kunne fremlægge det på eftermiddagens præsidiemøde.

Marietta GIANNAKOU konstaterede, at der ikke var enighed mellem de tilstedeværende repræsentanter for Europa-Parlamentet og de nationale parlamenter, men da der ikke var tid til yderligere diskussion, foranstaltede hun en afstemning ved håndsoprækning for og imod det forelagte positionspapir. Der blev ikke foretaget nogen optælling af stemmerne, men ca. 2/3 stemte for og ca. 1/3 imod – herunder alle de danske repræsentanter.

NP-møde med Giscard d'Estaing torsdag 12. juni kl. 11

Kl. 11 kom Giscard d'Estaing til et møde med de nationale parlamentarikere, hvortil disses medarbejdere ikke fik adgang. På vej ind til mødet fik konventsformanden at vide fra bl.a. Hubert HAENEL, at en del af de forslag, der fandtes i positionspapiret, ikke havde støtte fra alle de nationale parlamentarikere. Det fik han også at vide på selve mødet. De betænkeligheder, der kom til udtryk, drejede sig især om punkt 1 om fremtidige forfatningsrevisioner og punkt 3 om passerellen. I punkt 1 lagde papiret op til, at et superkvalificeret flertal i DER kan foretage mindre forfatningsændringer, selv om et medlemslands regering er imod dem. Derved vil man komme uden om, at sådanne forfatningsændringer skal ratificeres i de nationale parlamenter. I punkt 3 ("passerellen") lagde papiret op til, at Det Europæiske Råd med superkvalificeret flertal skal kunne beslutte, at love og afgørelser, som ifølge forfatningen kræver enstemmighed, alligevel skal kunne gennemføres med kvalificeret flertal. Andre medlemmer støttede hele positionspapiret. 

Da Giscard d'Estaing var gået, fortsatte mødet. Van der Linden blev kritiseret for at tage mere hensyn til Europa-Parlamentets synspunkter end til de nationale parlamenters. Omvendt blev de nationale parlamenters repræsentanter i Præsidiet kritiseret for ikke at have kæmpet for det, flertallet af de nationale parlamentarikere gik ind for. 

Senere på dagen fremsendte Marietta Giannakou på vegne af de nationale parlamentarikere og Méndez de Vigo på vegne af Europa-Parlamentets delegation et brev til Giscard d'Estaing. I brevet beder man om, at revisionsklausulen (punkt 1 i positionspapiret) bliver taget op igen i forbindelse med den drøftelse, der forudses at finde sted i juli måned – som derved kommer til at dreje sig om både del III og del IV. Desuden indeholder brevet en udmøntning af de øvrige punkter i positionspapiret i form af 12 konkrete ændringsforslag til de af Præsidiet foreslåede artikler.

En sammenligning med det endelige resultat i CONV 797/1/3 REV 1 viser, at  4 af ændringsforslagene fra EP/NP blev helt eller delvis imødekommet af Præsidiet, nemlig:

· Artikel I-21: Præsidiet har medtaget, at når formanden for DER skal forberede møderne i DER og sikre kontinuiteten, sker det i samarbejde med formanden for Kommissionen og på grundlag af arbejdet i Det Generelle Råd.

· Artikel I-23, stk. 4: Det tilføjes, at der skal være tale om en ordning med ligelig rotation for de skiftende formænd for Ministerrådet.

· Artikel I-26: Også kommissærer uden stemmeret skal godkendes samlet af Europa-Parlamentet (sammen med de europæiske kommissærer og EU-udenrigsministeren).

· Artikel I-46, nyt stk. 4: Præsidiet har (i en afsvækket formulering) medtaget Jürgen Meyers idé om borgerinitiativ. Jürgen Meyer havde foreslået, at Kommissionen skulle fremsætte et forslag, når 1 million borgere skrev under på et krav herom. For at undgå at krænke Kommissionens initiativmonopol nøjes Præsidiet i sit forslag med at nævne, at et betydeligt antal borgere (defineret som mindst en million fra et betydeligt antal medlemsstater) kan opfordre Kommissionen til at fremsætte et forslag. Derfor er ideen omdøbt til "borgeranmodning".

De øvrige mere vidtgående ændringsforslag fra EP/NP-brevet blev ikke imødekommet af Præsidiet.

Samtidig med at Giscard d'Estaing konsulterede de nationale parlamentarikere, holdt Dehaene møde med europaparlamentarikerne, mens Amato holdt møde med regeringsrepræsentanterne. Ifølge den internationale presse var der på det sidstnævnte møde en række medlemsstater, som advarede mod at gå endnu videre mht. kvalificeret flertal end det kompromis med regeringsrepræsentanterne, CONV 797/03 var udtryk for. Mange af de mindre medlemsstater kritiserede den foreslåede bestemmelse, hvorefter kvalificeret flertal efter 2009 defineres som et flertal af medlemslande repræsenterende 3/5 af Unionens befolkning, idet de fandt, at det ville give de store medlemslande for megen indflydelse. Spanien og Polen var bange for at miste noget af den indflydelse, de fik ved fordelingen i Nice af stemmevægte i Rådet.
 

Natten til torsdag fremsatte Præsidiet på grundlag af de foretagne konsultationer sit endelige forslag til forfatningens første del. Ændringerne i forhold til CONV 797/03 er fremhævet i CONV 811/03, og ændringerne er indføjet i CONV 797/1/03 REV 1, som blev omdelt fredag formiddag. Det var den tekst, som de politiske grupper tiltrådte på møder fredag den 13. juni kl. 8.30, og som blev vedtaget ved konsensus på selve konventsmødet fredag den 13. juni 2003 kl. 11.00. Den endelige tekst til den foreslåede forfatning er optrykt i Info-note I 298. 

Med venlig hilsen

Bjørn Einersen

� 	En "passerelle" er det franske ord for en gangbro, som de f.eks. findes mellem Europa-Parlamentets forskellige bygninger i Bruxelles. I overført betydning kunne man måske oversætte ordet ved "smutvej", idet bestemmelsen giver Det Europæiske Råd mulighed for ved enstemmighed at beslutte, at visse love eller beslutninger, som efter forfatningen kræver enstemmighed, alligevel kan vedtages med kvalificeret flertal. 


� 	Spanien og Polen har indtil 2009 hver 27 stemmer i Ministerrådet – næsten lige så mange som 


Tyskland, Storbritannien, Frankrig og Italien, der har 29 stemmer hver.








